section_heading: Prvi svjetski rat
paragraph_text: Početak Prvog svjetskog rata Pohl dočekuje na mjestu načelnika Admiraliteta. Pohl je, kao i car Vilim i njemački kancelar Bethmann Hollweg, vjerovao da njemačka Flota otvorenog mora (Hochseeflotte) treba predstavljati prijetnju Velikoj Britaniji, te da je ne treba izlagati rizičnim napadima protiv nadmoćnije britanske Velike flote (Grand Fleet). Bio je kritičan prema zagovornicima ofenzivnijeg pristupa kao što je bio ministar mornarice Alfred von Tirpitz koji su zagovarali stajalište da flota treba poduzimati napadačke akcije. Međutim, dok je bio oprezan u pogledu operacija flote i površinskih brodova, Pohl je bio veliki zagovornik podmorničkog ratovanja. Pohlova defanzivna pomorska strategija rezultirala je da njemačka flota početkom rata nije izvodila velike ofenzivne operacije. Pohl se primjerice do siječnja 1915. sastao sa zapovjednikom Flote otvorenog mora admiralom Friedrichom von Ingenohlom svega jednom.